АУДИТОРНА РЕХАБИЛИТАЦИЈА ТОКОМ ПАНДЕМИЈЕ КОВИД-19 – ПЕРСПЕКТИВА РОДИТЕЉА
АПСТРАКТ
Пандемија коронавируса у значајној мери је утицала на многе аспекте живота људи и тиме довела до повећања укупног нивоа доживљеног психичког стреса. Системи здравствене и социјалне заштите широм света стављени су под огромни притисак. Посебан изазов био је сачувати права и благостање осетљивих група популације, као што су особе оштећеног слуха и њихове породице. Пандемија је утицала на промене у систему сурдолошке рехабилитације и довела до периодично отежаног приступа рехабилитационим центрима и терапеутима. Циљ истраживања био је да испитамо ставове родитеља о утицају пандемије Ковид-19 на аудиторну рехабилитацију. Како би одговрили на постављене циљеве користили смо упитник посебно конструисан за потребе овог истраживања. Узорак истраживања чинио је 51 родитељ глуве и наглуве деце која су укључена у процес сурдолошке рехабилитације. Резултати су показали да је пандемија у значајној мери утицала на могућност обављања аудиторне рехабилитације, са потпуним прекидом између два и три месеца. Родитељи су у великом броју истакли да су овакве промене негативно утицале на њихово психичко стање, а значајан број родитеља осећао је страх од заразе приликом одласка на рехабилитацију. Промене у понашању своје деце током трајања ванредне ситуације као и тешкоће у комуникацији због ношења маски истакла је већина родитеља, а такве налазе потврђују и резултати других аутора. Разултати нашег истраживања упућују на потребу за већом флексибилношћу система аудиторне рехабилитације и укључивању савремених технологија, у виду телекомуникација, са циљем обезбеђивања континуитета сурдолошке рехабилитације и подршке глувој и наглувој деци и њиховим родитељима чак и у ванредним околностима.

Кључне речи: глувоћа, наглувост, аудиторна рехабилитација, Ковид-19.
УВОД
У контексту развоја, слух је једно од најважнијих људских чула. Аудитивни развој на раном узрасту код деце има кључни значај за уредан говорно-језички развој (Van Den Abbeele, Crozat-Teissier, Noel-Petroff, Viala, Frachet, & Narcy, 2005; Аутор, 2015а, 2016a). Веома тешко, сензоринеурално оштећење слуха које настаје или се испољава на раном узрасту представља један од највећих изазова здравствених система глобално (Bush, Kaufman, & McNulty, 2017; World Health Organization, 2017). Рано откривање сметњи и поремећаја слуха уз адекватну амплификацију и сурдолошку рехабилитацију, чине важне факторе укупног развоја ове популације (Аутор, 2015а, 2016б). Родитељи деце са трајним, сензоринеуралним оштећењем слуха се  свакодневно суочавају са низом изазова (Sahoo, Kumari, Patnaik, & Dwivedi, 2020). Кохлеарни имплант и слушни апарати омогућавају овој деци говорно-језички развој али само уз континуирану сурдолошку рехабилитацију (Аутор, 2015б, 2018а, 2018б).
Пандемија коронавируса (Ковид-19) је у значајној мери утицала на многе аспекте живота људи што је последично утицало и на повећање нивоа доживљеног психичког стреса, који је очигледан у укупној популацији. Пред родитеље глуве и наглуве деце пандемија је поставила додатне изазове. Услед промена изазваних пандемијом Ковид-19 дошло је до методолошких и организационих промена у систему сурдолошке рехабилитације, као и до периодично отежаног приступа рехабилитационим центрима и терапеутима (Sahoo, Kumari, Patnaik, & Dwivedi, 2020). Методолошке промене односиле су се пре свега на начин обављања рехабилитације (Völter, Stöckmann, Schirmer, & Dazert, 2021; Taddei, López, & Reyes, 2021) који се реализовао углавном online путем или уз коришћење маске и/или визира, а организационе су довеле до промена у динамици обављања рехабилитације (Dham, Arumugam, Dharmarajan, Mathews, Paramasivan, & Kameswaran, 2020). О актуелности теме истраживања говори и податак да је прегледом доступних истраживања у бази података Google Scholar, а користећи кључне речи као што су: глувоћа, наглувост, аудитивна рехабилитација и Ковид-19, пронађено више од 800 радова од којих се 650 односе на децу. Претрагом наведене базе, пронађено је 317 радова који се односе на перспективу родитеља, а 519 на перспективу терапеута.
Ванредно стање на територији Републике Србије уведено је 15. марта а укинуто 06. маја 2020. године (Извештај о раду повереника за информације од јавног значаја и заштиту података о личности за 2020. годину , стр. 21, 2021). У том периоду владао је потпуни lockdown, што је довело до прекида процеса рехабилитације слуха и говора. Упркос прекиду ванредног стања, строге епидемиолошке мере потрајале су током целе 2021. године, ограничавајући кориснике рехабилитације у коришћењу услуга у оквиру рехабилитационих центара и школа односно ресурсних центара за глуву и наглуву децу. Циљ нашег истраживања био је да испитамо ставове родитеља о утицају пандемије Ковид-19 на аудиторну рехабилитацију глуве и наглуве деце у оквиру рехабилитационих центара и школе за глуву и наглуву децу.
МЕТОДОЛОГИЈА ИСТРАЖИВАЊА
Истраживање је спроведено током 2021. године у оквиру рехабилитационих центара и школа односно ресурсних за глуву и наглуву децу, где се обавља аудиторна рехабилитација. Пре почетка истраживања прикупљене су све неопходне дозволе: одобрење етичке комисије матичне установе, одобрења установа у којима је истраживање спроведено, као и сагласности родитеља глуве и наглуве деце за анализу и објављивање резултата прикупљених података. Истраживање је спроведено анонимно.
Инструмент истраживања

На основу дугогодишњег искуства у области научно-истраживачког рада и искуства у процесу рехабилитације глуве и наглуве деце за потребе овог истраживања конструисан је посебан упитник од стране аутора, како би одговорили на постављене истраживачке циљеве и задатке. Упитник је обликован по узору на оне коришћене у сличним истраживањима током 2020. године а његов садржај био је прилагођен специфичностима сурдолошке рехабилитационе праксе у Србији. Упитник је намењен родитељима глуве и наглуве деце која су корисници кохлеарног импланта и слушних апарата. Упитник под називом „Аудиторна рехабилитација током пандемије Ковид-19“ (Прилог), састоји се од 17 питања затвореног типа а родитељима су понуђени одговори на тростепеној скали − „слажем се“, „донекле се слажем/не слажем“, „не слажем се“.
Статистичка анализа

Анализа прикупљених података обављена је од стране компетентног лица и технички спроведена помоћу одговарајућег софтвера (Excel for Microsoft 365, ver.2205; SPSS, ver.28). Коришћене су следеће методе дескриптивне статистике: за категоричке податке (фреквенције, проценти, коефицијенти контигенције), за нумеричке податке (мере централне тенденције и мере дисперзије), као и одговарајуће методе инференцијалне статистике: т-тест за независне узорке, биваријантни хи-квадрат тест и Фишеров егзактни тест.
РЕЗУЛТАТИ ИСТРАЖИВАЊА

Опис узорка

Узорак истраживања чинио је 51 родитељ глуве и наглуве деце која су укључена у процес сурдолошке рехабилитације, 32 дечака (62.7%) и 19 девојчица (37.3%). У Табели 1 приказан је просечан узраст деце из узорка – хронолошки, узраст постављања дијагнозе оштећења слуха и почетка рехабилитације.
Табела 1. Расподела узорка деце према узрасту 

	Узраст
	

	
	M
	Mdn
	SD
	SEm
	Range

	
	
	
	
	
	min.
	max.

	Хронолошки узраст*
	12.7
	15.1
	5.83
	0.82
	2
	19

	Узраст постављања дијагнозе†
	25.96
	24
	22.79
	3.19
	1
	120

	Узраст почетка рехабилитације†
	45.22
	40
	27.86
	3.9
	2
	120


*Хронолошки узраст изражен у годинама
†Узраст постављања дијагнозе и почетка рехабилитације изражен у месецима
Просечан хронолошки узраст деце из узорка био је 13 година (M=12.7), при чему је најмлађе дете било узраста 2 године а најстарије 19 година. Просечан узраст постављања дијагнозе оштећења слуха био је 26 месеци. Деца која су укључена у процес рехабилитације у рехабилитационом центру у просеку су раније дијагностикована (M=17.21, SD=11.13, SEm=2.97) у односу на децу из школа за глуву и наглуву децу (M=29.27, SD=25.22, SEm=4.15), али резултат т-теста за независне узорке није показао статистичку значајност детектоване разлике (t=-1.72, df=49, p=0.92). Највећи број деце из узорка дијагностикован је на узрасту од две године (n=8, 15.7%), нешто мањи број на узрасту од шест месеци (n=7, 13.7%) и на узрасту од три године (n= 6, 11.8%). Изоловане аудитивне сметње (глувоћа или наглувост) дијагностиковане су код највећег броја деце (н=39, 76.5%), а придружене сметње код њих 12 (23.5%).
Просечан узраст почетка рехабилитације био је три године и осам месеци (M=46,1, Mod=72, SD=27.86), највећи број деце рехабилитацију је отпочео у шестој години (19.6%) и петој години (13.7%) а нешто мањи проценат деце је рехабилитацију отпочео у трећој години (11.8%). Највећи проценат деце је у тренутку испитивања био укључен у процес рехабилитације више од шест година (68.6%).
Када је у питању модел слушног помагала који користе (Табела 2), највећи број деце су корисници кохлеарног импланта (n=18, 35.3%) или слушних апарата (н=18, 35.3%), шесторо њих су корисници бимодалне амплификације (11.8%), док деветоро деце из узорка не користи слушна помагала (17.6%).
Табела 2. Модел амплификације и установа аудиторне рехабилитације у узорку деце
	Модел амплификације
	Рехабилитациона установа

	
	Рехабилитациони центар
	Школа за децу оштећеног слуха

	Кохлеарни имплант
	8
	57.2%
	10
	27.1%

	Слушни апарат
	1
	7.1%
	17
	45.9%

	Бимодална амплификација
	5
	35.7%
	1
	2.7%

	Ништа
	/
	/
	9
	24.3%

	Укупно
	14
	100%
	37
	100%


Ставови родитеља о утицају пандемије Ковид-19 на доступност сурдолошких услуга 

Испитали смо ставове родитеља о утицају пандемије Ковид-19 на сурдолошку рехабилитациону праксу а резултати до којих смо дошли приказани су на Графикону.[image: image1.png]100%

Графикон 1.  Ставови родитеља о утицају пандемије Ковид-19 на аудиторну рехабилитацију
Већина родитеља (52.9%, n=27) из овог узорка сматра да је пандемија Ковид-19 значајно утицала на могућност обављања аудиторне рехабилитације у оквиру центра за рехабилитацију или школе за глуву и наглуву децу (питање 1), њих 33.3% (n=17) сматра да је само делимично утицала, док њих 13.7% (n=7) сматра да пандемија није имала утицај на могућност приступа рехабилитационом центру/школи. У исто време већина испитаника се у потпуности (39.2%, n=20) или делимично слаже (37.3%, n=19) да је приступ рехабилитационом центру/школи ради контроле и подешавања слушног помагала током трајања пандемије Ковид-19 био отежан (питање 2), док је њих 23.5% (n=12) сматрало да није било таквих потешкоћа. Родитељи су били подељеног мишљења и око тога да ли су њихова деца била у прилици да обављају аудиторну рехабилитацију све време трајања пандемије (питање 3). Њих 17 (33.3%) изјаснило се да им је рехабилитација била све време доступна, 18 (35.3%) родитеља се делимично сложило, док је њих 16 (31.4%) сматрало да им аудиторна рехабилитација није била све време доступна. Највећи број родитеља чијој деци рехабилитација није била доступна током трајања пандемије одговорила је да је прекид трајао до два месеца (n=10, 19.6%) а код мањег броја деце (n=2, 3.9%) прекид је трајао између 2-3 месеца или дуже од три месеца (n=2, 3.9%).
Личну несигурност због страха од заразе приликом одласка на рехабилитацију током трајања пандемије (питање 5) осећала је већина родитеља из нашег узорка (n=27, 52.9%). Њих 11 (21.6%) изјавило је да је осећало делимичну несигурност, док је њих 12 (23.5%) изјавило да није имало осећај личне несигурности.

Половина родитеља изјавила је и да је током трајања ванредног стања имала могућност online рехабилитације у некој форми (n=27, 52.9%), четворо (7.9%) да је донекле имало ту могућност, а њих 19 (37.3%) да није имало могућност online рехабилитације (питање 6). Ипак, родитељи су сматрали да квалитет рехабилитације није исти као квалитет рехабилитације уживо (n=35, 68.6%), њих 12 (23.5%) донекле се слаже са тиме, док само двоје родитеља (3.9%) сматра да је квалитет online рехабилитације исти као и рехабилитације уживо (питање 7). Као последицу трајања ванредног стања, већина родитеља је запазила промену у понашању код свог детета (n=22, 41.1%), њих 16 (31.4%) се делимично слаже да је запазило промене док је 13 (25.5%) родитеља изјавило да није запазило промене у понашању код свог детета (питање 8). Када је у питању време коришћења слушног помагала, родитељи су углавном изјавили да су њихова деца током трајања ванредне ситуације временски исто користила своје слушно помагало колико га иначе користе (n=30, 58.8%). Осморо родитеља (17.7%) је изјавило да су деца приближно исто време користила слушно помагало а деветоро (17.6%) је изјавило да сматра да су њихова деца мање времена користила слушно помагало (питање 9). Већина корисника није имала проблем са кваровима слушних помагала током трајања пандемије (n=47, 92.2%), а од четворо родитеља (7.8%)  који су изјавили да је дошло до квара апарата, троје је решило проблем без већих потешкоћа, док је само један родитељ изјавио да је имао тешкоће са поправком апарата услед ванредног стања изазваног пандемијом Ковид-19 (питања 10 и 11).
Већина родитеља се у потпуности (н=23, 45.1%) или делимично слаже (n=16, 31.4%) да су имали могућност online подршке од стране терапеута током трајања пандемије. Њих 11 (21.6%) је изјавило да није имало такву врсту подршке (питање 12). Већина родитеља такође сматра да је таква врста контакта донекле користила њиховом детету (n=20, 39.2%), њих 14 (27.5%) сматра да њиховој деци уопште није користила, док њих 12 (23.5%) сматра да јесте (питање 13). Више од половине родитеља сматра и да је рехабилитација у кућним условима представљала значајан изазов (слаже се n=28, 54.9% или се делимично слаже n=15, 29.4%), док њих шесторо (11.8%) сматра да им рехабилитација код куће није била изазов (питање 14).
Укупно 39 родитеља (76.5%) изјавило је да је њихово дете похађало online школске часове током трајања пандемије Ковид-19 и већина их је била сагласна да online настава представља већи изазов за њихово дете (n=15, 29.4%) или је била делимично сагласна са тиме (n=11, 21.6%), док њих 13 (25.5%) сматра да online настава није представљала већи изазов за њихово дете од наставе у редовним околностима (питање 15). Тешкоће у комуникацији због ношења маски на лицу имала је већина деце (n=36, 70.6%) сматрају њихови родитељи или се делимично слажу са тиме (n=11, 21.6%), док је њих четворо (7.8%) сматра да маске нису представљале додатну потешкоћу у комуникацији за њихово дете (питање 16).

Највећи број родитеља сматра да су промене у рехабилитационој пракси које су се десиле услед пандемије Ковид-19 утицале и на њихово психичко стање (n=21, 41.2%) или се делимично слаже са тиме (n=11, 21.6%). Њих деветнаесторо (37.3%) сматра да те промене нису имале утицај на њихово психичко стање.
Утицај карактеристика узорка деце на ставове родитеља

Испитали смо меру утицаја одређених карактеристика деце из узорка: пол, хронолошки узраст, узраст постављања дијагнозе, тип дијагнозе, узраст почетка рехабилитације, модел амплификације и установе у којој је дете рехабилитовано на ставове њихових родитеља. У односу на тип података и величину узорка, користили смо различите методе инференцијалне статистике: т-тест, биваријантни хи-квадрат тест и/или Фишеров егзактни тест, како би утврдили значајности разлика међу групама. Пол детета, хронолошки узраст, узраст постављања дијагнозе, тип дијагнозе и узраст почетка рехабилитације нису у значајној мери утицали на ставове родитеља о утицају пандемије Ковид-19 на аудиторну рехабилитацију, док су се модел амплификације који дете користи као и установа у којој је дете рехабилитовано показали као значајни фактори, и то на следећи начин.
Модел амплификације*ставови родитеља.
Користили смо Фишеров егзактни тест како би утврдили утицај модела амплификације на ставове родитеља о утицају пандемије Цовид-19 на сурдолошку рехабилитацију. Резултати су показали статистички значајне разлике у ставу родитеља кохлеарно имплантиране деце која су у већој мери изјаснили да је епидемија вируса Kовид-19 утицала на могућност приступа центру за рехабилитацију/школи (55.6%), док се родитељи деце са слушним апаратима само делимично били сагласни са тиме (61.1%). Половина родитеља деце са бимодалном амплификацијом била је потпуно сагласна да је пандемија утицала на могућност приступа центру за рехабилитацију/школи, док је друга половина била делимично сагласна. Фишеров тест је показао да су ове разлике биле статистички значајне на нивоу p=0.002. Статистичка значајност показала се и у односу на могућност приступу рехабилитационом центру ради контроле детета или подешавања апарата (p=0.014). Родитељи деце која користе кохлеарни имплант у највећем проценту (58.8%) су се изјаснили да нису имали проблем да приступе центру за рехабилитацију ради контроле или подешавања апарата, док су родитељи деце са слушним апаратима доминантно изјаснили да су имали таквих потешкоћа (да-27.7%, делимично сагласни-50%), као и деце са бимодалном амплификацијом (да-16.7%, делимично сагласни-73.3%).
Интересантно је да су родитељи деце која користе слушне апарате су у већој мери осећали несигурност због потенцијалне заразе приликом доласка на контролу или рехабилитацију (да-72.2%, делимично-22.2%) у односу на родитеље деце са кохлеарним имплантом (да-33.3%, делимично-22.2%) и бимодалну амплификацију (50%). Фишеров тест је показао да су ове разлике статистички значајне на нивоу p=0.009. Овакви резултати вероватно су последица типа рехабилитационе установе у коју одлазе доминантно деца са одређеним моделом амплификације.
Родитељи деце са слушним апаратима (66.7%) су у већој мери изјавили да су имали могућност online рехабилитације, у односу на родитеље деце са кохлеарним имплантом (33.3%) и бимодалном амплификацијом (16.7%), и ове разлике су биле статистички значајне p=0.022. Родитељи деце корисника кохлеарног импланта у највећем проценту изјавили да су њихова деца подједнако времена користила слушно помагало током трајања ванредне ситуације као и пре ње (да-72.2%, делимично-11.1%), док су родитељи деце корисника слушног апарата и бимодалне амплификације у нешто мањој мери били сагласни са том изјавом (66.7%). Ова разлика је била статистички значајна p=0.002. Највећи број родитеља деце која користе слушне апарате (да-66.7%, делимично-27.8%) изјавило је да је дете имало могућност online подршке/консултације са терапеутом током трајања епидемије, за разлику од родитеља деце са кохлеарним имплантом који су се у мањој мери сложили са тиме (да-11.1%, делимично-44.4%) и деце са бимодалном амплификацијом (да-16.7%, делимично-33.3%). Фишеров егзактни тест показао је статистичку значајност p=0.002.
Сви родитељи деце која користе слушне апарате (да-88.9%, делимично-11.1%) и бимодално амплификоване деце (да-50%, делимично-50%) сматрали су да њихова деца суочавају са тешкоћама у комуникацији због маски на лицу, док је један број родитеља деце корисника кохлеарног импланта (22.2%) изјавио да не сматра да маске представљају потешкоћу у комуникацији њиховој деци. Разлике су се показале статистички значајне p=0.025.
Рехабилитациона установа*ставови родитеља.
Како бисмо утврдили утицај институције у којој су деца одлазила на рехабилитацију на осећај личне несигурности родитеља због потенцијалне заразе током трајања пандемије Ковид-19 користили смо Фишеров егзактни тест. Тест је показао да су родитељи деце која на рехабилитацију одлазе у школу за глуву и наглуву децу у већој мери осећали страх од потенцијалне заразе у односу на родитеље чија су деца укључена искључиво у процес рехабилитације у центру за рехабилитацију и ова разлика се показала статистички значајна на нивоу p<0.001. Ипак, родитељи деце која похађају школу за глуву и наглуву децу су већином  (n=27, 73%) изјавили да су њихова деца била у могућности да наставе online процес рехабилитације или да похађају online наставу током трајања ванредног стања изазваног епидемијом Ковид-19, док је већина родитеља деце која се налазе искључиво у процесу рехабилитације изјавила да ту могућност нису имали (n=12, 85.7%). Фишеров егзактни тест показао је да је ова разлика била високо статистички значајна p<0.001. Поред тога, већина родитеља деце која су укључена у процес рехабилитације у специјалној школи сматра да су имали омогућен потпуни или делимични online контакт/подршку са сурдологом током трајања ванредне ситуације (61.7%), док су родитељи деце која су у процесу рехабилитације при клиничком одељењу сматрали да су за такву врсту контакта/подршке били ускраћени (64.3%) или се само делимично слаже да су имали ту могућност (35.7%), и та разлика је била статистички значајна на нивоу p<0.001.
У погледу коришћења слушног помагала током трајања ванредног стања изазваног епидемијом Ковид-19, Фишеров егзактни тест показао је статистички значајну разлику између деце која су укључена у процес рехабилитације у оквиру рехабилитационог центра у односу на родитеље деце из школе за глуву и наглуву децу p=0.019 (p<0.05). Родитељи деце укључене у рехабилитацију у оквиру рехабилитационог центра у највећем проценту (92.9%) изјаснили су се да су њихова деца подједнако времена користила слушно помагало као и пре пандемије Ковид-19, док је само 7.1% сматрало да су њихова деца мање користила. Родитељи деце која су укључена у школу за глуву и наглуву децу у мањем проценту су сматрали да су њихова деца исти временски период користила слушна помагала (45.9%) током трајања ванредне ситуације, делимично сагласно је било 21.6% родитеља а исти број родитеља (21.6%) сматрао је да су деца временски мање користила слушно помагало.
Већи број родитеља деце која обављају аудиторну рехабилитацију у школи сматра да је рехабилитација код куће током трајања ванредног стања била тешка и изазовна (67.6%) или се делимично слаже са тиме (21.6%), у односу на родитеље деце која су укључена у процес рехабилитације при центру за аудиолошку рехабилитацију - потпуно се слаже 21.4%, док се делимично слаже 50%. Фишеров егзактни тест показао је да су и ове разлика биле статистички значајне p=0.026 (p<0.05).
Највећи број родитеља деце која похађају специјалну школу сматра да се њихова деца суочавају са потешкоћама у комуникацији због ношења маски на лицу (91.9%, делимично се слаже 5.4%), док се родитеље деце која су рехабилитована на одељењу аудиолошке рехабилитације само делимично слажу са тиме (64.3%, потпуно се слаже 14.3%). Ова разлика је била статистички значајна п<0.001 и у директној корелацији са процентом деце која носе заушне слушне апарате или су бимодално амплификована а која похађају школу за глуву и наглуву децу.
ДИСКУСИЈА
Пандемија коронавируса довела је до промена у сурдолошкој рехабилитационој пракси и у значајној мери утицала на доступност сурдолошких услуга. Овим истраживањем желели смо да сагледамо начин на који су промене у сурдолошкој пракси утицале на родитеље и њихову глуву или наглуву децу, односно да стекнемо бољи увид у промене које су се десиле као последица пандемије коронавируса, психолошки ефекат тих промена на родитеље глуве и наглуве деце, као и додатне изазове са којима су се родитељи суочили како би својој деци обезбедили континуитет аудиторне рехабилитације и током трајања ванредног стања изазваног пандемијом Ковид-19.
Наше истраживање показало је да је пандемија у значајној мери утицала на могућност обављања аудиторне рехабилитације у оквиру рехабилитационих центара/школа, те да је потпуни прекид у рехабилитацији код највећег броја деце трајао између два и три месеца. Родитељи су такође истакли да им је приступ установама ради контроле или подешавања слушног помагала повремено био отежан, што истичу и други аутори у својим истраживањима (Bush, Kaufman, & McNulty, 2017; Sahoo, Kumari, Patnaik, & Dwivedi, 2020; Taddei, López, & Reyes, 2021). Родитељи деце која аудиторну рехабилитацију обављају у оквиру специјалне школе у већем проценту су навели су да су имали могућност online рехабилитације/подршке од стране терапеута али су такође истакли (92,1% родитеља) да квалитет online рехабилитације није био исти као квалитет рехабилитације уживо. Највећи број родитеља сматрао је да је рехабилитације у кућним условима представљала значајан изазов, што потврђују и налази других истраживача (Sahoo, Kumari, Patnaik, & Dwivedi, 2020; Ayas, Amadi, Khaled, & Alwaa, 2020). У земљама у којима постоје развијени додатни системи подршке деци и родитељима у процесу рехабилитације у виду теле-аудиологије и теле-терапије, путем видео позива терапеут-дете-родитељ, овакав вид рехабилитације током пандемије постао је доминантан и представљао је значајан облик подршке родитељима, показују истраживања (Sahoo, Kumari, Patnaik, & Dwivedi, 2020; Meli, Sica, Dossi, Attardo, & Cristofari, 2021; Telmesani, Said, Mahrous, & Alrusayyis, 2022). У нашем истраживању родитељи су у великом броју истакли да су промене које су се догодиле у рехабилитационој пракси негативно утицале на њихово психичко стање, а значајан број родитеља (73,5%) осећао је и страх од заразе приликом одласка на рехабилитацију, што су посебно истакли родитељи деце која похађају школу.
Већина родитеља приметила је промене у понашању код своје деце као последицу трајања ванредног стања са чиме је сагласна већина истраживања на ову тему (Sahoo, Kumari, Patnaik, & Dwivedi, 2020; Meli, Sica, Dossi, Attardo, & Cristofari, 2021; Telmesani, Said, Mahrous, & Alrusayyis, 2022; Saxena et al., 2021). Међутим, када је у питању коришћење слушних помагала највећи број родитеља истакао је да су њихова деца временски једнако користила своје слушно помагало колико га иначе користе. Овакав налаз нашег истраживања није у складу са налазима појединих аутора који наводе да је време употребе слушних помагала током трајања ванредног стања услед пандемије опало (Sahoo, Kumari, Patnaik, & Dwivedi, 2020). Наше истраживање је показало да су глува и наглува деца искусила тешкоће у комуникацији због ношења маски на лицу (укупно 92,2%) при чему су, према оцени родитеља, веће потешкоће искусила деца са слушним апаратима у односу на кохлеарно имплантирану и бимодално амплификовану децу. Истраживања показују да се маске за лице понашају као ниско пропусни акустички филтери те да је њихов утицај на тонове фреквенције испод 1000Hz готово занемарљив, али се интензитет звука између 2000 и 7000Hz може умањити до 12dB у зависности од маске која се користи (Saxena et al., 2021;  Goldin, Weinstein, & Shiman, 2020; Vos et al., 2021). Отежана комуникација деце са слушним апаратима последица је специфичности овог модалитета слушања, али и немогућности визуелне контроле при комуникацији коју у значајно већој мери користе деца амплификована заушним слушним апаратима у односу на кохлеарно имплантирану децу. Многа истраживања потврђују наше резултате, истичући да се са тешкоћама у комуникацији услед ношења заштитних маски/визира суочавају не само глува и наглува деца, већ да такав вид комуникације представља изазов и деци потпуно очуваног слуха  (Goldin, Weinstein, & Shiman, 2020; Vos et al., 2021).
ЗАКЉУЧАК

Пандемија коронавируса негативно је утицала на глуву и наглуву децу и њихове родитеље на много начина. Због тога је веома важно да идентификујемо последице пандемије у овој популацији и пронађемо адекватан начин да одговоримо на те изазове. Резултати нашег истраживања упућују на потребу за већом флексибилношћу система аудиторне рехабилитације глуве и наглуве деце, као и за укључивање савремених технологија у циљу пружања веће подршке и деци и њиховим родитељима. Будућа истраживања требало би усмерити ка тестирању ефеката различитих приступа у аудиторној рехабилитацији, који већ годинама у назад представљају саставни део рехабилитационе праксе неких земаља, а како би систем рехабилитације глуве и наглуве деце (особа) и подршка њиховим родитељима у још већој мери били прилагодили потребама корисника и учинили га доступним чак и у ванредним околностима.
РЕФЕРЕНЦЕ
Аутор (2015а)

Аутор (2015б)

Аутор (2016а)

Аутор (2016б)

Аутор (2018а)

Аутор (2018б)
Ayas, M., Al Amadi, A. M. H. A., Khaled, D., & Alwaa, A. M. (2020). Impact of COVID-19 on the access to hearing health care services for children with cochlear implants: a survey of parents. F1000Research, 9. doi:10.12688/f1000research.24915.1

Bush, M. L., Kaufman, M. R., & McNulty, B. N. (2017). Disparities in access to pediatric hearing healthcare. Current opinion in otolaryngology & head and neck surgery, 25(5), 359. doi:10.1097/MOO.0000000000000388

Dham, R., Arumugam, S. V., Dharmarajan, S., Mathews, S., Paramasivan, V. K., & Kameswaran, M. (2020). Interrupted cochlear implant habilitation due to COVID-19 pandemic-ways and means to overcome this. International journal of pediatric otorhinolaryngology, 138, 110327. doi:10.1016/j.ijporl.2020.110327

Goldin, A., Weinstein, B., & Shiman, N. (2020). How do medical masks degrade speech perception. Hearing review, 27(5), 8-9. 

Meli, A., Sica, E., Dossi, M., Attardo, M. F., & Cristofari, E. (2021). The monitoring of Home Rehabilitation in Deaf Patient Care, pre and during COVID-19 emergency. Audiologia e Foniatria, 6(1). doi:10.14658/pupj-ijap-2021-1-5

Report on work of the commissioner for information of public importance and personal data protection in 2020 (2021). Please refer to: REPORT ON WORK OF THE COMMISSIONER FOR INFORMATION OF PUBLIC IMPORTANCE AND PERSONAL DATA PROTECTION IN 2020 - Commissioner for Information of Public Importance and Personal Data Protection (poverenik.rs) (Accessed May, 2022).

Sahoo, L., Kumari, A., Patnaik, U., & Dwivedi, G. (2020). Cochlear Implant Rehabilitation During Covid-19 Pandemic: A Parents’ Perspective. doi.org/10.21203/rs.3.rs-79606/v1

Saxena, U., Chacko, G., Kumar, S. B., Nagabathula, V., Damarla, V., Saxena, U., ... & Damarla, V. (2021). Effect of COVID-19 on cochlear implant users: parental perspectives. Clinical Archives of Communication Disorders, 6(1), 12-17. doi.org/10.21849/cacd.2021.00353

Taddei, A., López, E. A., & Reyes, R. A. R. (2021). Children with hearing disabilities during the pandemic: Challenges and perspectives of inclusion. Education Sciences & Society-Open Access, 12(1). doi.org/10.3280/ess1-2021oa11871 

Telmesani, L. M., Said, N. M., Mahrous, M. M., & Alrusayyis, D. F. (2022). The Difficulties Encountered by Pediatric Cochlear Implant Patients and Their Parents during the COVID-19 Pandemic. Audiology and Neurotology, 27(1), 48-55. doi.org/10.1159/000517148

Van Den Abbeele, T., Crozat-Teissier, N., Noel-Petroff, N., Viala, P., Frachet, B., & Narcy, P. (2005). Neural plasticity of the auditory pathway after cochlear implantation in children. Cochlear Implants International, 6(sup1), 56-59. 
doi.org/10.1179/cim.2005.6.Supplement-1.56

Völter, C., Stöckmann, C., Schirmer, C., & Dazert, S. (2021). Tablet-based telerehabilitation versus conventional face-to-face rehabilitation after cochlear implantation: prospective intervention pilot study. JMIR Rehabilitation and Assistive Technologies, 8(1), e20405. doi.org/10.2196/20405

Vos, T. G., Dillon, M. T., Buss, E., Rooth, M. A., Bucker, A. L., Dillon, S., ... & Dedmon, M. M. (2021). Influence of protective face coverings on the speech recognition of cochlear implant patients. The Laryngoscope, 131(6), E2038-E2043. doi.org/10.1002/lary.29447

World Health Organization. (2017). Global costs of unaddressed hearing loss and cost-effectiveness of interventions: a WHO report, 2017. World Health Organization. Retrieved from: 9789241512046-eng.pdf (who.int) (Accessed February, 2022)
РЕЗИМЕ
Пандемија коронавируса (Ковид-19) је у значајној мери утицала на многе аспекте живота људи што је последично утицало и на повећање нивоа доживљеног психичког стреса, који је очигледан у укупној популацији. Истраживања показују да је услед промена изазваних пандемијом Ковид-19 дошло је до методолошких и организационих промена у систему сурдолошке рехабилитације, као и до периодично отежаног приступа рехабилитационим центрима и терапеутима. Циљ нашег истраживања био је да испитамо ставове родитеља о утицају пандемије Ковид-19 на аудиторну рехабилитацију глуве и наглуве деце у оквиру рехабилитационих центара и школе за глуву и наглуву децу у Србији. За потребе постављеног циља, конструисан је посебан упитник који се састоји од 17 питања/изјава а родитељима су понуђени одговори на тростепеној скали − „слажем се“, „донекле се слажем/не слажем“, „не слажем се“. Узорак истраживања чинио је 51 родитељ глуве и наглуве деце која су укључена у процес сурдолошке рехабилитације. Истраживање је показало да је пандемија у значајној мери утицала на могућност обављања аудиторне рехабилитације у оквиру рехабилитационих центара/школа, те да је потпуни прекид у рехабилитацији код највећег броја деце трајао између два и три месеца. Приступ установама ради контроле/подешавања слушног помагала је повремено био отежан, истакли су родитељи. Могућност online рехабилитације/подршке од стране терапеута у већем проценту су истакли родитељи деце из специјалних школа, али су навели и да квалитет такве рехабилитације није био исти као квалитет рехабилитације уживо (92,1% родитеља). Највећи број родитеља сматрао је да је рехабилитације у кућним условима представљала значајан изазов. Родитељи су у великом броју истакли да су промене које су се десиле у рехабилитационој пракси негативно утицале на њихово психичко стање, а значајан број  (73,5%) осећао је и страх од заразе приликом одласка на рехабилитацију, што су посебно истакли родитељи деце која похађају школу. Већина родитеља приметила је промене у понашању код своје деце као последицу трајања ванредног стања, ипак већина родитеља истиче да су њихова деца временски једнако користила своје слушно помагала. Спроведено истраживање показало је и да су глува и наглува деца искусила тешкоће у комуникацији због ношења маски на лицу (укупно 92,2%) при чему су, према оцени родитеља, веће потешкоће искусила деца са слушним апаратима у односу на кохлеарно имплантирану и бимодално амплификовану децу. Резултати истраживања упућују на потребу за већом флексибилношћу система аудиторне рехабилитације глуве и наглуве деце и укључивање савремених технологија у циљу пружања веће подршке и деци и њиховим родитељима. Будућа истраживања требало би усмерити ка тестирању ефеката различитих приступа у аудиторној рехабилитацији, који већ годинама у назад представљају саставни део рехабилитационе праксе неких земаља, а како би систем рехабилитације глуве и наглуве деце (особа) и подршка њиховим родитељима у још већој мери прилагодили потребама корисника и учинили га доступним чак и у ванредним околностима.
